**Despicarea ţestelor**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lui Ştefan Petrache

Era forfotă mare

De steaguri şi de lozinci.

Despicau ţestele

Stâlpilor de la porţile noastre,

Înfigând în ele

Drapelele pe care

Călări au venit.

Erau mai multe steaguri

Decât prăşitori şi cosaşi.

Trebuia cucernic să le

Sărutăm poala roşie

Ca pe odajdia preoţească.

Nu eram liberi. Năzuiam numai

Spre slobozenie, tainic

Cântând: „Libertate, vei fi

Partea mea de Hristos!”

Răniseră frumuseţea

Din care picura

Sângele nostru.

Ne despicaseră ţestele

Şi-nfipseră în ele

Îngrozitoarele steaguri.